Ir-Regolament tal-Kummissjoni (KEE) Nru 540/92
tat-3 ta' Marzu 1992 li jimmodifika r-Regolament tal-Kummissjoni (KEE) Nru 650/91 dwar applikazzjonijiet għal assistenza fl-għamla ta' programmi operazzjonali mit-Taqsima ta' Gwida tal-Fond Agrikolu Ewropew ta' Gwida u Garanzija (FAEGG) fir-rigward ta' investimenti biex jitjiebu l-kondizzjonijiet ta' proċessar u marketing għal prodotti tas-sajd u akkwakultura
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunita Ekonomika Ewropea,
Wara li kkunsidrat ir-Regolament tal-Kunsill (KEE) Nru 4042/89 tad-19 ta' Diċembru 1989 dwar it-titjib tal-kondizzjonijiet li taħthom il-prodotti tas-sajd u l-akkwakultura jkunu proċessati u mqiegħda fis-suq [1], u b'mod partikolari l-Artikolu 8(3) tiegħu,
Billi wara konsultazzjoni mal-Kumitat Permanenti għall-Industrija tas-Sajd,
Billi d-Direttiva tal-Kunsill 91/492/KEE tal-15 ta' Lulju 1991 li tippreskrivi l-kondizzjonijiet ta' saħħa għall-produzzjoni u tqegħid fis-suq ta' molluski bivalvi ħajjin [2] u d-Direttiva tal-Kunsill 91/493/KEE tat-22 ta' Lulju 1991 li tippreskrivi l-kondizzjonijiet ta' saħħa għall-produzzjoni u t-tqegħid fis-suq ta' prodotti tas-sajd [3], jistabbilixxu armonizzazzjoni ta' rekwiżiti għal kondizzjonijiet ta' saħħa fir-rigward ta' produzzjoni, marketing u proċessar tal-prodotti msemmija;
Billi fil-każ fejn assistenza finanzjarja tkun mitluba mill-Komunità, talbiet biss fir-rigward ta' proġetti li jikkonformaw mar-rekwiżiti ta' dawn id-Direttivi jistgħu jkunu aċċettati;
Billi biss stabbilimenti, swieq ta' rkant u bl-ingrossa, ċentri ta' dispaċċ u purifikazzjoni li jikkonformaw mar-rekwiżiti tad-direttivi msemmija jistgħu jwettqu l-attivitajiet tagħhom;
Billi l-Istati Membri jistgħu jippermettu lil stabbilimenti, swieq ta' rkant u bl-ingrossa, ċentri ta' dispaċċ u purifikazzjoni li diġà kienu jaħdmu fil-31 ta' Diċembru 1991, limitu ta' żmien addizzjonali biex jissodisfaw ir-rekwiżiti tad-Direttivi;
Billi l-investimenti inklużi fil-programmi operazzjonali ssottomessi għal assistenza finanzjarja komunitarja għandhom jintgħażlu mill-awtorità kompetenti fl-Istat Membru;
Billi r-Regolament tal-Kummissjoni (KEE) Nru 650/91 [4] jipprovdi l-informazzjoni u dokumentazzjoni li għandhom ikunu inklużi fit-talba għal assistenza fl-għamla ta' programm operazzjonali,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 650/91 huwa modifikat kif ġej:
il-punt li ġej jiżdied ma’ l-Anness IV
"6. Tikkontrolla li l-investimenti għandhom josservaw ir-rekwiżiti tad-Direttivi tal-Kunsill dwar kondizzjonijiet ta' saħħa.
Għal stabbilimenti, swieq ta' rkant u bl-ingrossa, ċentri ta' dispaċċ u purifikazzjoni, li ma jibbenifikawx mil-limitu ta' żmien addizzjonali biex jissodisfaw rekwiżiti, ċertifikat għandu jakkompanja t-talba għal assistenza għal kull investiment; dan iċ-ċertifikat għandu jikkonferma li l-faċilità li fiha l-investiment għandu jikkonforma mad-Direttivi.
Għal stabbilimenti, swieq ta' rkant u bl-ingrossa, ċentri ta' dispaċċ u purifikazzjoni, li jkunu qegħdin jirranġaw limitu ta' żmien addizzjonali biex jissodisfaw rekwiżiti fid-Direttivi, l-awtorità kompetenti għandha tiżgura li fid-data ta' tmiem ix-xogħol, il-faċilitajiet ikunu skond id-Direttivi."
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-3 ta' Marzu 1992.